CELEX: 32016D2360
Language: et
Date: 2016-11-28 00:00:00
Title: Nõukogu otsus (ÜVJP) 2016/2360, 28. november 2016, Euroopa Liidu ja Ameerika Ühendriikide vahelise logistilise toetuse lepingu allkirjastamise ja sõlmimise kohta

22.12.2016   
            
            
               ET
            
            
               Euroopa Liidu Teataja
            
            
               L 350/1
            
         NÕUKOGU OTSUS (ÜVJP) 2016/2360,
   28. november 2016,
   Euroopa Liidu ja Ameerika Ühendriikide vahelise logistilise toetuse lepingu allkirjastamise ja sõlmimise kohta
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 37 koostoimes Euroopa Liidu toimimise lepingu artikli 218 lõigetega 5 ja 6,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Euroopa Liidu lepingu (ELi leping) artikli 42 alusel võib liit viia läbi sõjalisi operatsioone väljaspool liidu territooriumi. Kõnealuste operatsioonide ettevalmistamise eesmärgil võidakse väljaspool liidu territooriumi viia läbi ka sõjalisi õppusi.
            
         
               (2)
            
            
               Selliste operatsioonide jaoks võib minna vaja logistilist tuge, varustust ja teenuste osutamist operatsiooni toimumiskohta siirdud peakorteritele ja operatsioonile siirdud riiklikele väekontingentidele, mida liikmesriigid ei suuda alati pakkuda.
            
         
               (3)
            
            
               Samuti on võimalik, et operatsiooni toimumiskohta siirdud peakorteritel ja operatsioonile siirdud riiklikel väekontingentidel palutakse anda logistilist toetust, varustust ja teenuseid operatsiooni toimumiskohas viibivatele Ameerika Ühendriikide üksustele ning et nad on valmis seda andma.
            
         
               (4)
            
            
               ELi lepingu artikli 41 lõike 2 kohaselt katavad liikmesriigid sõjalistest operatsioonidest tulenevad tegevuskulud. Kõnealust sätet arvesse võttes ei tohi liit võtta kohustusi, mis võiksid liikmesriikidele luua rahalisi tagajärgi.
            
         
               (5)
            
            
               Nõukogu otsusega (ÜVJP) 2015/528 (1) loodud Athena mehhanism on liidu sõjaliste operatsioonide rahastamise valdkonnas volitatud tegutsema liikmesriikide nimel.
            
         
               (6)
            
            
               Pärast seda, kui nõukogu võttis 17. novembril 2015 vastu otsuse, millega anti luba alustada läbirääkimisi, pidas liidu välisasjade ja julgeolekupoliitika kõrge esindaja läbirääkimisi Euroopa Liidu ja Ameerika Ühendriikide vahelise logistilise toetuse lepingu („leping“) üle.
            
         
               (7)
            
            
               Kooskõlas ELi lepingule ja ELi toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Sellest tulenevalt ei osale Taani käesoleva otsuse vastuvõtmisel, see ei ole tema suhtes siduv ega kohaldatav.
            
         
               (8)
            
            
               Leping tuleks heaks kiita,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu ja Ameerika Ühendriikide vaheline logistilise toetuse leping kiidetakse liidu nimel heaks.
   Lepingu tekst on lisatud käesolevale otsusele.
   Artikkel 2
   Nõukogu eesistujal on õigus määrata isik(ud), kes on volitatud liidu nimel lepingule alla kirjutama, et see liidu suhtes siduvaks muuta.
   Artikkel 3
   Käesolev otsus jõustub selle vastuvõtmise päeval.
   
      Brüssel, 28. november 2016
      
         
            Nõukogu nimel
         
         
            eesistuja
         
         P. ŽIGA
      
   
   
      (1)  Nõukogu 27. märtsi 2015. aasta otsus (ÜVJP) 2015/528, millega luuakse mehhanism Euroopa Liidu sõjalise või kaitsepoliitilise tähendusega operatsioonide ühiste kulude rahastamise haldamiseks (Athena) ja tunnistatakse kehtetuks otsus 2011/871/ÜVJP (ELT L 84, 28.3.2015, lk 39).